J. Vaľová, poslankyňa: (2009-03-10):
A takisto, čo sa týka toho školenia, ešte raz opakujem, je to tvrdenie proti tvrdeniu, pretože ja si dnes môžem vymyslieť a takisto aj bulvár si môže vymyslieť odmeny. Keď sme boli na prieskume na sociálnych podnikoch, vtedy konštatovala opozícia, že je všetko v poriadku, neboli absolútne žiadne výhrady. A dokonca keď stále rozprávali o tom, lebo ja som už minule povedala, že stále sa niečo, niečo sa predostrie občanom, aby sa o tom diskutovalo, lebo ako povedal Goebbels, „tisíckrát opakovaná lož je pravda“, a keď ste predostreli, že manažéri berú za hodinu 1 200 korún, tak ste to dovtedy opakovali, kým sme vám nepredložili potvrdenie, že poslankyňa Iveta Radičová pred tým, ako sa stala ministerkou, brala za hodinu školenia od 7- do 9-tisíc korún. Keď sme vám to povedali, v tú ranu ste okamžite prestali rozprávať o tom, že manažéri, ktorí majú ľudí, ktorí jednoducho majú základné vzdelanie, školitelia, a majú ich tam 30, 40 v skupine, berú 1 200 korún na hodinu. Odvtedy sa to už nikde neobjavilo, keď sme povedali, že kolegyňa Radičová si v pohode berie od 5- do 9-tisíc korún za hodinu školenia pre ľudí vzdelaných. Rovnako teraz opakujete svoje tvrdenia. Tak nech sa páči, poďme znovu, opäť vyžiadajme si kvalifikované správy a prestaňme rozprávať a prestaňme tu hádzať blato na stenu, pretože to blato, aj keď spadne a sa očistí, ten fľak zostane. A už by ste si to, kolegovia a kolegyne, mali uvedomiť, že nie sme tu nejakí „táraji“, ale dajme veci podložené, ak chceme niekoho napádať, ak chceme niekoho kritizovať. Pred chvíľou sa jasne ukázalo, a ako povedal pán kolega, že dokonca to máte aj v správe, „prežieranie“, „kradnutie“ – veď to sú vaše slovníky! Keď to niekto zopakuje, okamžite to otočíte na nás, pretože snažíte sa vlastne to, čo bežne je vo vašom slovníku a čo bežne, a keď my chceme zopakovať, alebo „vírusy“, alebo čokoľvek sa snažíte také povedať, aby ste zaujali médiá, akonáhle to zopakujeme, tak to vkladáte nám do úst. Bolo by omnoho serióznejšie, aby ste si pozreli materiály, aby ste si veci naštudovali, aby ste rozumeli veciam, o ktorých rozprávate. Aby ste rozumeli fungovaniu sociálnych podnikov, ktoré sú tu od roku 1990, Európska únia, Rada Európskej únie prijala sociálnu ekonómiu, kde hovorí o sociálnych družstvách, kde napáda celú Európsku úniu, aby zakladala takéto sociálne družstvá, prenesene sociálne podniky. Kde Francúzsko od 2. svetovej vojny bežne prevádzkuje sociálne podniky a kde všade to napomohlo k tomu, aby vlastne sa tá nezamestnanosť tých marginalizovaných skupín vlastne znížila. Ale vy potrebujete tieto podniky dehonestovať, vy potrebujete dehonestovať výzvy, vy potrebujete dehonestovať veci, presne ako povedal pán Brocka, sa stotožňujem, potrebujete byť „vírusmi“ a nabúrať celý systém a program. Pretože spomeniem slová jedného pána poslanca, nech si dá ruku na srdce, ktorý to je, nebudem opakovať, ktorý povedal v tejto sále: „My a kríza vám ešte ukážeme!“ Vážení poslanci, toto je message, toto je odkaz pre občana, že „my a kríza vám ukážeme“!? Čo chcete ukázať? Komu? Vládnej koalícii? Veď to ukážete občanom. Tak, prosím vás, správajte sa zodpovedne a naučte sa, ak chcete k niečomu diskutovať, ako fungujú veci. Ďakujem.